CELEX: 62009TN0148
Language: mt
Date: 2009-04-09 00:00:00
Title: Kawża T-148/09: Rikors ippreżentat fid- 9 ta’ April 2009 — Trelleborg vs Il-Kummissjoni

20.6.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 141/52
            
         Rikors ippreżentat fid-9 ta’ April 2009 — Trelleborg vs Il-Kummissjoni
   (Kawża T-148/09)
   2009/C 141/107
   Lingwa tal-kawża: L-Ingliż
   
      Partijiet
   
   
      Rikorrenti: Trelleborg AB (Trelleborg, L-Iżvezja) (rappreżentanti: J. Joshua, barrister u E. Aliende Rodríguez, lawyer)
   
      Konvenuta: Il-Kummissjoni tal-Komunitajiet Ewropej
   
      Talbiet tar-rikorrenti
   
   
               —
            
            
               tannulla parzjalment l-Artikolu 1 tad-deċiżjoni kkontestata sa fejn tikkonċerna lir-rikorrenti u fi kwalunkwe każ, għall-anqas sa fejn tikkonstata t-twettiq ta’ kwalunkwe ksur mir-rikorrenti qabel il-21 ta’ Ġunju 1999;
            
         
               —
            
            
               tnaqqas il-multa imposta fuq ir-rikorrenti skont l-Artikolu 2 sabiex tikkoreġi l-iżbalji manifesti li jinsabu fid-deċiżjoni;
            
         
               —
            
            
               tikkundanna l-Kummissjoni għall-ispejjeż.
            
         
      Motivi u argumenti prinċipali
   
   Ir-rikorrenti titlob l-annullament tad-Deċiżjoni tal-Kummissjoni C (2009) 428 finali, tat-28 ta’ Jannar 2009 dwar proċedura skont l-Artikolu 81 tat-Trattat KE u l-Artikolu 53 tal-Ftehim ŻEE (Każ COMP/39406 — pajpijiet marittimi) sa fejn tqisha responsabbli għal partiċipazzjoni fi ksur wieħed u kontinwu fil-qasam tal-pajpijiet marittimi fiż-ŻEE, li kien jikkonsisti fl-għoti ta’ kuntratti, fl-iffissar ta’ prezzijiet, ta’ kwoti u ta’ kundizzjonijiet ta’ bejgħ, fit-tqassim tas-suq ġeografiku u fl-iskambju ta’ informazzjoni sensittiva dwar il-prezzijiet, fil-volumi tal-bejgħ u fis-sejħiet għal offerti. Barra minn hekk, hija qed titlob it-tnaqqis tal-multa imposta fuq ir-rikorrenti.
   Insostenn tar-rikors tagħha, ir-rikorrenti ressqet żewġ motivi.
   Fl-ewwel lok, hija ssostni li l-poter tal-Kummissjoni li timponi multi għal kwalunkwe perijodu qabel il-21 ta’ Ġunju 1999 huwa preskritt skont l-Artikolu 25(1) tar-Regolament (KE) Nru 1/2003 peress li r-rikorrenti ssostni li l-Kummissjoni wettqet żball manifest ta’ fatt u ta’ liġi meta ddeċidiet li r-rikorrenti kienet wettqet ksur wieħed u kontinwu.
   Fit-tieni lok, hija ssostni li l-Kummissjoni m’għandha ebda interess leġittimu li tikkonstata ksur għall-ewwel perijodu li ntemm f’Mejju 1997.